Torsten Schack Pedersen (V), 2010-11-23:
Det er et meget omfattende lovforslag fra økonomi- og erhvervsministeren, vi nu skal behandle.
Jeg vil allerførst kvittere for, at vi fik flyttet denne førstebehandling, således at vi som ordførere fik bedre tid til at gennemgå det meget omfattende materiale grundigt, inden vi skulle til første behandling.
Det finansielle område har siden finanskrisen påkaldt sig meget opmærksomhed.
Vi har lavet en stribe af tiltag og ændringer for at sikre en bedre regulering, mere gennemsigtighed og også sikre de nødvendige redskaber, således at vi kan sikre troværdighed omkring den finansielle sektor – ikke blot for den finansielle sektors skyld, men i allerhøjeste grad fordi problemer i den finansielle sektor kan sprede sig til resten af økonomien og også til familiernes økonomiske forhold.
Derfor har hele samfundet en stor interesse i, at vi har en tidssvarende, moderne og effektiv regulering af den finansielle sektor.
Jeg vil fremhæve nogle af de centrale dele.
I forligskredsen har vi lavet en aftale om, at regler for aflønning i den finansielle sektor meget lægger sig op ad EU's kapitalkravsdirektiv, men på visse områder går vi videre i Danmark.
Det så på et tidspunkt faktisk ud til ikke at være muligt, men regeringens arbejde i EU i forhold til ønskerne i forligskredsen bar frugt, og det muliggjorde så, at vi i forligskredsen kunne lave et loft over aktieoptioner, for det blev en mulighed, medlemslandene kunne gå videre med.
Med aftalen i forligskredsen begrænses i Danmark bestyrelses- og direktionsmedlemmers maksimale aktieoptionsandel til 12½ pct. af lønnen.
Med forslaget stilles der også krav til kompetencerne hos finansielle rådgivere.
Vi har under finanskrisen desværre set eksempler på, at almindelige bankkunder er blevet solgt finansielle produkter af temmelig kompliceret karakter, også uden sikkerhed for at kunden og bankpersonalet var inde i produkternes karakteristika og risikoprofil.
Derfor stiller vi nu krav om kompetencerne til bankrådgiverne, når de skal sælge disse produkter.
Der skabes nu mulighed for, at Finanstilsynets vurdering af finansielle virksomheder kan offentliggøres.
Tidligere har det alene været penge- og realkreditinstitutter, der har været omfattet af disse regler.
Finanstilsynet får også mulighed for at udstede administrative bøder.
Når overtrædelsen er klar og den indrømmes fuldstændig, så er det selvfølgelig hensigtsmæssigt, at vi kan få lukket en sag hurtigt og effektivt ned med en administrativ bøde, i stedet for at sagen skal gå igennem det traditionelle strafferetlige system.
Såfremt der ikke er enighed herom, må sagen selvfølgelig gå sin slagne gang gennem domstolene. De lovgivningsmæssige bestemmelser om stemmeretsbegrænsninger for spareog andelskasser fjernes med dette lovforslag, og det ved jeg er noget, der har optaget mange.
Med en overgangsperiode på 2 år kan sparekasser og andelskasser indføre stemmeretsbegrænsning i deres vedtægter.
Så hvis de ønsker det, kan de altså fortsætte med de nuværende vilkår, blot i deres vedtægter i stedet for i loven.
Jeg har ikke været omkring alle elementer i lovforslaget.
Det er som sagt meget omfattende, men grundlæggende handler det altså om at styrke troværdigheden omkring den finansielle sektor, øge gennemsigtigheden og forbedre kontrollen af den finansielle sektor.
For et samfund i vækst og velstand kræver en velfungerende og effektiv finansiel sektor.
Derfor bakker vi i Venstre naturligvis op om forslaget og de aftaler, vi har indgået i forligskredsen.